钦定古今图书集成/历象汇编/庶征典/第121卷 > 《地动联句》〈叔才舜元旧字也〉宋·苏舜〈元钦〉
## 钦定古今图书集成/历象汇编/庶征典/第121卷 > 《地动联句》〈叔才舜元旧字也〉宋·苏舜〈元钦〉

《大荒》孟冬月，〈叔才〉末旬高舂时，日腹昏盲伥。〈子美〉风
口鸣呜咿，“万灵困阴戚。”〈叔才〉百植嗟阳衰，浓寒有胜
气。〈子美〉大冻无败期，六指忽摇拽。〈叔才〉群跖初奔驰，
丸铜落蟾吻。〈子美〉《始异》张浑仪，列宿犯天纪。〈叔才〉预
验《汉志》辞，民《甍函》鼓舞。〈子美〉禁堞彊崩离，坐骇市声
死。〈叔才〉立怖人足踦，坦途重车偾。〈子美〉急传壮马攲，
陵阜动抚手。〈叔才〉砾块当扬箕，停污有乱浪。〈子美〉僵
木无静枝，众啄不暇息。〈叔才〉㳫嶂惊欲飞，踊塔撼铎
碎。〈子美〉安流荡舟疲，倒壶丧午漏。〈叔才〉颠巢骇眠鸱，
居人眩眸子。〈子美〉行客劳触儿，南北顿儵忽。〈叔才〉西
东播戎夷，四镇一毛重。〈子美〉百川寸涔微，斗薮不知
大。〈叔才〉轩轾主者谁，共工岂复愁。〈子美〉富媪安得为，
宁无折轴患。〈叔才〉顿易崩山悲，众蛰不安土。〈子美〉群
毛难丽皮，惊者去靡所。〈叔才〉仆或如见挤，轰雷下檐
瓦。〈子美〉决玉倾仓粢，双颠太室吻。〈叔才〉四跃宸庭螭，
万宇变旋室。〈子美〉百城如转机，念此大菑患。〈叔才〉必
由政瘕疵，胜社勇厥气。〈子美〉孤阳病，其威传是下乘
上。〈叔才〉亦曰“尊屈卑。”夫惟至静者，〈子美〉犹不可保之，
况乃易动物。〈叔才〉何以能自持，高者恐颠坠。〈子美〉下
者当镇绥，天戒岂得慢。〈叔才〉肉食宜自思，变省孽可
息。〈子美〉损降祸可违，愿进小臣语。〈叔才〉“兼为《丹扆》规”，
伟哉聪明主。〈子美〉勿遗《地动》诗：〈叔才〉

《晏子》景公问太卜曰：“汝之道何能？”对曰：“臣能动地。”公
召《晏子》而告之曰：“‘寡人问太卜曰，汝之道何能’？对曰：
‘能动地’，地可动乎？”晏子默然不对，出见太卜曰：“昔吾
见钩星在驷心之间，地其动乎？”太卜曰：“然。”晏子曰：“吾
言之，恐子之死也。默然不对，恐君之惶也。子言君臣
俱得焉，忠于君者，岂必伤人哉？”晏子出，太卜走入见
公曰：“臣非能动地，地固将动也。”陈子阳闻之曰：“晏子
默而不对者，不欲太卜之死也；往见太卜者，恐君之
惶也。晏子，仁人也，可谓忠上而惠下也。”

《搜神记》：周隐王二年四月，齐地暴长丈馀，高一尺五
寸。京房《易妖》曰：“地四时暴长，占春夏多吉，秋冬多凶。
历阳之郡，一夕沦入地中而为水泽，今麻湖是也，不
知何时。”《运斗枢》曰：“邑之沦阴吞阳，下相屠焉。”〈按周无隐王姑

仍其纪载，附于《周末》。

《异苑》：“晋武太康五年五月，宣帝庙地陷裂，梁无故自
折。凡宗庙所以承祖先嗣，永世不刊。安居摧陷，是禋
绝之祥也。”

《前赵录》：“刘曜光初二年，地震，长安尤甚。时曜后羊氏
有殊宠，颇与政事，阴有馀之征也。”

《晋书戴洋传》：“祖约表洋为下邑长。约府内地忽赤如
丹，洋曰：按《河图征》云，地赤如丹，血丸丸，当有下犯上
者，恐十月二十七日胡马当来饮淮水。至时石勒骑
大至，攻城大战。其日西风，兵火俱发，约大惧，会风回
贼退。时传言勒遣骑向寿阳，约欲送其家还江东，洋
曰：‘必无此事’。”寻而传言果妄。

《苻坚载记》：“自坚之建元十七年四月，长安有水影，远
观若水，视地则见人，至是则止。坚恶之。上林竹死，洛
阳地陷。”

《冯䟦载记》：跋境地震山崩，洪光门鹳雀折。又地震，右
寝坏。跋问闵尚曰：“比年屡有地动之变，卿可明言其
故。”尚曰：“地阴也，主百姓。震有左右，比震皆尚右，臣惧
百姓将西移。”跋曰：“吾亦甚虑之。”分遣使者巡行郡国，
问所疾苦，孤老不能自存者，赐以谷帛有差。

《南史檀道济传》：“道济死日，建邺地震，白毛生。”

《张兴世传》：“兴世累迁右军将军，封作唐县侯，历雍州
刺史，左卫将军。以疾徙光禄大夫，寻卒。兴世居临沔
水，自襄阳以下至于江二千里，先无洲屿，兴世初生，
当其门前水中，一旦忽生洲年，年渐大。及兴世为方
伯，而洲上遂十馀顷。”

《齐高帝本纪》：昇明二年冬，延陵县季子庙沸井之北，
忽闻金石声，疑其异，凿深三尺，得沸井，奔涌若浪，其
地又响。即复凿之，复得一井，涌沸亦然。井中得一木
简，长一尺，广二分，上有隐起字曰：“庐山道人张陵，再

《梁元帝本纪》：江陵先有九十九洲，古老相承，云“洲满
百，当出天子。”桓元之为荆州刺史，内怀篡逆之心，乃
遣凿破一洲，以应百数，随而崩散，竟无所成。宋文帝
为宜都王，在藩，一洲自立。俄而文帝篡统，后遇元凶
之祸，此洲还没。太清末，枝江杨之阁浦复生一洲，群
公上疏称庆，明年而帝即位。承圣末，其洲与大岸相
通，惟九十九云。

《述异记》：“地生毛，京房以为人劳之应。”北齐武成河清
中，徐州及长安地生毛，长七尺。时北筑长城，内筑三
台，人苦劳役之应。

《隋书炀帝本纪》：太子勇废，立上为皇太子，是月当受
册。高祖曰：“吾以大兴公成帝业。”令上出舍大兴县。其
夜地震山崩，民舍多坏，压死者百馀口。

《唐书张行成传》：“‘行成迁侍中，兼刑部尚书。高宗即位，
封北平县公，监修国史。时晋州地震不息，帝问之，对
曰：天，阳也，君象；地，阴也，臣象。君宜动，臣宜静。今静者
频动，恐女谒用事，人臣阴谋。又诸王公主参承起居，
或伺间隙，宜明设防闲。且晋，陛下本封，应不虚发，伏
愿深思，以杜未萌’。帝然之，诏五品以上极言得失。”
《朱滔传》：滔与王武俊、田悦、李纳为坛祀天，各僭为王。
与武俊等三让乃就位。滔为盟主，称孤，武俊、悦及纳
称寡人。是日，三叛军上有云气颇异。马燧望笑曰：“是
云无知，乃为贼瑞邪？”先是，其地土忽高三尺，魏人韦
稔佞悦，以为益土之兆。后二年，滔等册壝，正值其所。
《十国春秋·楚文昭王世家》：开运四年，王命修长沙城，
开壕毕，忽得一物，长十馀丈，状若土山，无头尾手足，
自北出，泳游水上，久之入南岸而没，谓之“土龙。”
《闽景宗本纪》：“先是太祖克福州，桃林村中一夕地震，
有声如鸣鼓数百面，比旦视之，禾稻皆倒插土下。厥
后奄有全闽之地。至是桃林复有鼓声，禾稻亦倒悬
土下。不数日遇祸而王氏随”灭，兴亡之兆，如一辙焉。
《幸蜀记》：孟昶时地震，昶问大臣曰：“顷年地频震，此何
祥也？”对曰：“地道静而屡动，此必强臣阴谋之事，愿以
为虑。”

《宋史漳泉陈氏世家》：“陈洪进为统军使，与副使张汉
思同领兵柄，累立战功。汉思年老醇谨，不能治军务，
事皆决于洪进。汉思诸子并为衙将，颇不平。洪进图
欲害之，汉思亦患其专。明年夏四月，汉思大享将吏，
伏甲于内，将害洪进。酒数行，地忽大震，栋宇皆倾，坐
立者不自持。同谋者以告洪进，洪进亟去，众惊悸而”
散。

《遵尧录》：景德元年，邢州地震，真宗问宰相，知州为谁，
或以上官正对。帝曰：“郡国灾沴，民不宁居，尢在牧守
以道镇静，则封疆无事。”正累典藩郡，以知兵自许，但
未知其能以镇静钦恤为意否。天下之广，未免焦劳，
正为此尔。

《宋史李迪传》：“肃之字公仪，迪弟子也。以迪荫，监大名
府军资库，累迁右谏议大夫，知庆州。数日，徙瀛州。大
雨地震，官舍民庐摧陷。肃之出入泥潦中，结草囷以
储庾，粟之暴露者，为茇舍以居民，启廪赈给，严备盗
窃，一以军法从事。天子闻而嘉之，遣使劳赐。”

《韩亿传》：亿参知政事，会忻州地大震，谏官韩琦言宰
相王随、陈尧佐非辅弼才。又言：亿子综为群牧判官，
不当自请，以兄纲代之。遂与宰相皆罢知应天府。
《孙甫传》：甫为右正言时，河东地震，五六年不止。甫推
《洪范》五传及前代变验，上疏曰：“地震者，阴之盛也。阴
象臣也，后宫也，四夷也。三者不可过盛，过盛则阴为
变”而动矣。忻州赵分地震六年，每震则声如雷。前代
地震，未有如此之久者。惟唐高祖本封于晋，及即位，
晋州经岁地震，宰相张行成言：“恐女谒用事，大臣阴
谋，宜制于未萌。其后武昭仪专恣，几移唐祚，天地灾
变，固不虚应。陛下救纾缓之失，莫若自主威福，时出
英断，以慑奸邪，以肃天下；救阴盛之变，莫若外谨戒
备，内制后宫。谨戒备则切责大臣，使之预图兵防，熟
计成败；制后宫则凡掖庭非典掌御幸者尽出之，且
裁节其恩，使无过分，此应天之实也。”时契丹、西夏稍
强，后宫张修媛宠幸，大臣专政，甫以此谏焉。

《马默传》：“默为监察御史里行，会地震河东陕西郡，默
以为阴盛，虑为边患，宜备之。后数月，西夏果来侵。”
《暌车志》：“治平丁未岁，漳州地震裂，长数十丈，阔丈馀，
有狗自中出，视其底皆林木，枝叶蔚然。”

《宋史孙长卿传》：“长卿以龙图阁直学士知定州。熙宁
元年，河北地大震，城郭仓庾皆𬯎，长卿尽力缮补。神
宗知其能，转兵部侍郎，留再任。”

《黄潜善传》：“潜善，宣和初为左司郎。陕西河东地大震，
陵谷易处，征宗命潜善察访陕西，因往视。潜善归，不
以实闻，但言震而已。擢户部侍郎，坐事谪亳州
桯史。宣和六年春，东都地震，后三月又震，宫殿门皆
动有声，既而兰州地及山之草木，悉没入地，而山下
麦苗乃在山上。驿书闻朝廷，徽祖为之侧席。时方得燕兵”，端衅日侈。上心向阑，遇灾而惧，临朝谓群臣曰：
“大观彗星之异，张商英劝朕畏天，戒更政事，虽复作
辍，朕常不忘。”五月壬寅，遂罢经、抚房，于是时事为一
变矣。会遣右司郎中黄潜善按视回，乃没其实，以不
害闻，天意遂回。六月，诏天下起免夫钱，图卒固燕，黄
骤迁户部侍郎。

《鸡肋编》：“绍兴三年八月，浙右地震，地生白毛，韧不可
断。时平江童谣言：‘地上白毛生，老少一齐行。台臣论
其事，因下求言之诏，宰相吕颐浩由此以罪罢’。”按《晋
志》，武帝咸康初、孝武太元二年、十四年，地皆生毛，近
白祥。孙盛以为人劳之异。其后征剑代征敛赋役无
宁岁，天下劳扰，百姓疾怨焉。时军卒多掳掠，妇人有
母子，每随军而行，谓之“老少军。”方韩、刘自建康镇江
更戍，既而敕移屯池州，韩复分军江宁，王暧往湖南，
岳飞赴江外行在，即至九江，郭仲荀赴明州。老少之
行，已数十万人也。

《宋史列女传》：“张氏，罗江士人女，其母杨氏寡居。一日，
亲党有婚会，母女皆往，其典库雍乙者从行，既就坐，
乙先归。会罢，杨氏归，则乙死于库，莫知杀者主名。提
点成都府路刑狱张文饶疑杨有私，惧为人知，杀乙
以灭口，遂命石泉军劾治。杨言与女同榻，实无他。遂
逮其女，考掠无实。吏乃掘地为坑，缚母于其内，旁列”
炽火，间以水沃之，绝而复苏者屡，辞终不服。一日，女
谓狱吏曰：“我不胜苦毒，将死矣，愿一见母而绝。”吏怜
而许之。既见，谓母曰：“母以清洁闻，奈何受此污辱？宁
死棰楚，不可自诬。女今死，死将讼冤于天。”言终而绝。
于是石泉连三日，地大震，有声如雷，天雨雪，屋瓦皆
落，邦人震恐。李志宁疑其狱，夕具冠祷于天。俄假寝
坐厅事，恍有猿坠前，惊寤，呼吏卒索之，不见。志宁自
念梦兆：“非杀人者袁姓乎？”有门卒忽言张氏馈食之
夫曰袁大。明日袁至，使吏执之，曰：“杀人者汝也。”袁色
动，遽曰：“吾怜之久矣，愿就死。”问之，云：“适盗库金，会雍
归，遂杀之。”杨乃得免，时女死才数日也。狱上，郡榜其
所居曰孝感坊。

《纂异记》：《嘉禾志》：“颐亭林庵中有忠烈二祠，近岁忽地
裂数尺，常有风涛声，以物引之，应手火起，至今尚然。”
《括异志》：“当湖在今县北五十里，南北十二里，东西六
里。古老相传，地初陷时，有妇人产一物，若蛟蜃状，濯
于水，遂陷一方。”

《金史把胡鲁传》：兴定二年，拜参知政事。三年六月，平
凉等处地震。胡鲁因上言，“皇天不言，以象告人。灾害
之生，必有其故。乞明谕有司，敬畏天戒。”上嘉纳之，遣
右司谏郭著往阅其迹，抚谕军民焉。

《癸辛杂识》：“至元二十五年戊子岁冬十月二十四日
丙子夜正中，地大震，始如暴风驾海潮之声，自西南
来，鸡犬皆鸣，窗户砾砾有声，继而屋瓦皆摇，势若掀
箕。余初闻是声，大惊，以为大寇至，惧甚，噤不敢出息。
继而觉悟，榻撼如乘舟迎海潮，始悟为地震也。远近
皆喧呼，或以为火。凡两茶顷甫定。次日亲朋皆相劳”
问。互言所闻。至十一月初九日庚辰之辰时又震。余
向于庚子岁。时先子留富沙。曾经此变。乃《时杭霅》，
则在二鼓后，此理不可晓。

《元史李冶传》：“冶，栾城人，登金进士第。世祖在潜邸，闻
其贤，遣使召之，问：‘昨地震何如’？对曰：‘天裂为阳不足，
地震为阴有馀。夫地道阴也，阴太盛则变常。今之地
震，或奸邪在侧，或女谒盛行，或谗慝交至，或刑罚失
中，或征伐骤举，五者必有一于此矣。夫天之爱君，如
爱其子，故示此以警之耳。苟能辨奸邪，去女谒，屏谗’”
慝，省刑罚，慎征讨，上当天心，下协人意，则可转咎为
休矣。世祖嘉纳之。

《张孔孙传》：“孔孙拜集贤大学士中奉大夫，商议中书
省事。丞相完泽卒，孔孙与陈天祥上封事，荐和礼霍
孙可为相。会地震，诏问弭灾之道，孔孙条对八事。其
略曰：蛮夷诸国，不可穷兵远讨；滥官放谴，不可复加
任用；赏善罚恶，不可数赐赦宥；献鬻宝货，不可不为
禁绝；供佛无益，不可虚费财用；上下豪侈，不可不从
俭约；官冗吏繁，不可不为裁减；太庙神主不可不备
祭享。”帝悉嘉纳之，赐钞五千贯。

《爱薛传》：大德元年，爱薛授平章政事。八年，京师地震，
上弗豫。中宫召问“灾异，殆下民所致耶？”对曰：“天地示
警，民何与焉。”

《李忠传》：“忠，晋宁人，幼孤，事母至孝。大德七年，地大震，
郇保山移，所过居民庐舍，皆摧压倾圮。将近忠家，分
为二，行五十馀步复合，忠家独完。”

《郑鼎传》：“鼎子制宜，授大都留守，领少府监，兼武卫亲
军都指挥使，知屯田事。大德八年，晋地大震，平阳尤
甚，压死者众。制宜承命存恤，惧缓不及事，昼夜倍道
兼行，至则亲入里巷，抚疮痍，给粟帛，存者赖之。”
《阿鲁浑、萨里传》：“桑哥奏立征利司，理天下逋欠，使者
相望于道，所在囹圄皆满，道路侧目，无敢言者。”会地
震北京，阿鲁浑请罢征利司以塞天变。诏下之日，百姓皆庆。

《明外史胡深传》：“深字仲渊，处州龙泉人。父玉，行省员
外郎。深颖拔有智略，通经史百家，晓术数。元末兵乱，
叹曰：‘浙水东，地气尽白，祸将及矣’。”

《襄桓王逊燂传》：逊燂宗人俊噤，字若讷，博学有盛名。
姊陵川县君，适裴禹卿，地震城崩，禹卿死焉。县君以
首触槥，呕血死，年二十有一，诏旌为贞节县君。
《明通纪》：洪熙元年，命太子往南京谒祭皇陵、孝陵，因
留南京监国。时南京屡奏地震，群臣或请亲王及重
臣往守之，上曰：“非皇太子不可。”遂有是命。

《明外史毛弘传》：“丘弘字宽叔，成化三年，宁夏地震，上
修德弭灾七事。”

《林俊传》，“弘治十四年正月朔，陕西、山西地震水涌，疏
述古宫闱、外戚、内侍、柄臣之祸。乞罢斋醮，减织造，清
役占，汰冗员，止工作，省供应，节赏赐，戒逸欲，远佞幸，
亲贤人。”

《马文升传》：“弘治十四年，陕西大震，文升言：此外寇侵
陵之兆。今边寇方跳梁，而海内民困财竭，将懦兵弱，
纪纲未振，法令久弛。宜侧身修省，行仁政以养民，讲
武备以固圉，节财用，停斋醮，止传奉冗员，禁奏乞闲
地，日视二朝，以勤庶政。且撤还陕西织造内臣，赈恤
被灾者家。帝纳其言。”

《李东阳传》：“正德七年，东阳等以京师及山西、陕西、云
南、福建相继地震，而帝讲筵不举，视朝久旷，宗社祭
享不亲，禁门出入无度。谷大用仍开西厂，屡上疏极
谏，帝亦终不听也。”

《王𫐄传》：“𫐄，开平卫人。嘉靖初，入为顺天府尹。房山地
震，𫐄言召灾有由，语多指斥，忤旨切责。”

《王宗茂传》：“宗茂字时育，京山人。嘉靖三十一年，擢南
京御史。时先后劾严嵩者皆得祸，宗茂积不平。甫拜
官三月，上疏曰：‘迩者四方地震，其占为臣下专权。试
问今日之专权者，宁有出于嵩右乎’。”

《临晋县志》：“嘉靖三十五年六月，黑眚见，时有黑气，其
疾如风，或自户牖入，虽密室亦无不至，至则人皆昏
迷，或手足面肤被伤，即出黄水，遍城惊扰。夜间鸣锣
击鼓，各持兵刃，见人形，或彼此误伤，亦卒无真迹。说
者谓地震压死强魂，理或然也。”

《列朝诗集》：“李攀龙字于鳞，擢陕西提学副使。西土数
地动，心悸念母，移疾归。用何景明例予告。凡十年，起
浙江副使。”

《陕西通志》：“王命字子将，同州人。嘉靖乙酉举人。胆略
过人，适秦地大震，同州城郭庐舍荡然，压者万人。横
民幸生者，攘臂大呼，先劫庾粮以尝州守，守莫敢谁
何。于是郊外劫杀四起，横尸塞野，人人自危。命时家
居，慨然曰：‘地维绝，人纪乱，在位者不能禁，我以不在
其位坐视之，古人秀才时以天下为己任者非耶’？于”
是集壮士百馀人，申明约束，列队捕盗，躬提剑跃马
以先之，遂擒械致州守前，与众挝杀之，四境帖然。
《眉公见闻录》：徐文贞公拜首揆，癸未元旦，地震。疑之
者曰：“是何祥也，得无虞于大臣耶？”亡何，公遂薨。
《陕西通志》：南逢吉，渭南人。嘉靖乙卯，关中地大震，凶
徒乘机四掠，势如燎原，纠邑壮士得数百人，激以大
义，擒杀倡乱者，四境以宁。

吕应祥选吏科给事，京师地震，上书言汰冗、赈贫、倡
勇、恤谳、《节赏五事》。

《湖广通志》：“夏云鼎字四云，石首人。甲子乡举。为人脱
落无绳尺，下笔数千言立就。常试地动解，援引汉儒
《洪范》五行及历代灾异故实，不假思索，顷刻成。”
《太平府志》：“荻港岸未崩之先，居民夜闻有声杂拉如
车马丛集者，已而又如官府勾稽公事，检阅民籍者
然。数日岸崩，死者甚众。崩之夕，有监司宋之屏泊舟
其下”，梦神促之解缆，遂移舟西岸，不与其难，说者以
为阴德所感。又有一瞽者善卜，寄寓城隍庙，垂数十
年，自来不宿于家。一日早起自占云：“我今日二鼓水
孛过宫。”因具三物，回家禳之。至二更岸崩，瞽者与焉。

《诗经小雅十月之交章》：“高岸为谷，深谷为陵。”

《老子》下篇：“地无以宁，将恐发。”

《玉历通政经》：“阴阳太甚，作雨，日久不为星变，则为地
震，或大风作而为地震，地寒甚则裂，风盛则震也。”
《齐东野语》：“张衡有候风地震之器曰地动仪者，无传
焉。按汉张衡传此仪，以精铜为之，其器圆径八尺，形
似酒樽，中有都柱，旁行八道，施关发机，外有八龙，首
衔铜丸，每龙作一蟾蜍，仰首张口而承之，机关巧制皆在樽中。龙必致九州地分，如遇某州分地动，则龙
衔之丸即坠蟾蜍口中，乃铿然有声。司候者占之，则
知某地分震动矣。”隋临孝恭尝著《地动遗经》一卷，今
皆传焉。然以理揆之，天文有常度可寻，时刻所至，不
差分毫，以浑天测之可也。若地震则出于不测，盖阴
阳相薄使然，亦犹人之一身，血气或有顺逆，因而肉
𥆧目动耳。气之所至则动，气所不至则不动，而此仪
置之京都，与地震之所了不相关，气数何由相薄，能
使铜龙骧首吐丸也？细寻其理，了不可得，更当访之
识者可也。

《物类相感志》：“地动应钩钤。”地之将动。钩钤开钤，即房
星上垂二星。若磔开则始震，盛张大则动，渐合则止。
《五行志》云：“地者积阴之气，主定主静，阳伏不能出，阴
迫不能入，阴阳相击，地故震动。”又《庄子》云：“海水三岁
一周，流波相薄，故地动。”又《河图》云：“地常动不止，譬如
人在大舟，闭牖而坐舟行，人不之觉也。”《元命苞》云：“地
所以右转者，浊气精所舍，隐而赴，故右转迎天左道
也。”后汉张衡造地动仪，以精铜铸成，圆径八尺，合盖
隆起，形似酒樽，饰以篆文、山龟鸟兽之形。中设都柱，
旁行八柱，道施机关八，有八龙，首衔铜丸，下有蟾蜍，
张口承之，牙机巧制，皆有中樽覆之。盖周密无际，如
地动，樽即震，龙机发，吐丸而落，蟾蜍之口震动，声扬
激。因此觉知，虽一龙发机，七龙首不动。寻其方面，乃
知震之所以契合，事若神会。龙发机，地不动，怪其无
征。数日驿至，果地动也。

田家五行长墩，忽然门内泥土自然坟起，成墩者，谓
之“长墩主”，其家长进。余尝记幼时曾见东郊有一村
店，始于卖酒营生，仅以自给，忽门内泥土自然坟起，
店主谓其祥瑞，爱护不锄，日见渐高，家亦日益，遂添
卖香烛麸面之类，逾年愈高，成墩不胜添进，人口积
蓄米麦，乃大兴贩，京果、海错、南货等物，无所不有，虽
百里之外，或富室，或寺院，咸来垂顾，动以干缗。每残
年及春季，日有千缗交易，长夏间亦如市。四方驰名，
自为巨富。三十年后，墩渐平，家亦暗消。

《法苑珠林地动部》依《佛般泥洹经》云：“阿难又手问佛：
‘欲知地动几事’？”佛语阿难：“有三因缘：一为地倚水上，
水倚于风，风倚于空，大风起则水扰，水扰则地动。二
为得道沙门及神妙天，欲现感应，故以地动。三为佛
力，自我作佛，前后已动，三千日月，万三千天地无不
感发，天人鬼神多得闻解。”又《大方等大集念佛三昧
经》云：“一切大地六种震动：一、动、遍动、等遍动；二、震、遍
震、等遍震；三、涌、遍涌、等遍涌；四、吼、遍吼、等遍吼；五、起、
遍起、等遍起；六、觉、遍觉、等遍觉。是六各三，合十八相，
如是东涌西没，西涌东没，南涌北没，北涌南没，中涌
边没，边涌中没。”又《立世阿毗昙论》云：佛告富楼那：“复
有大神通威德诸天，若欲震动大地，即能令动。若诸
比丘有大神通及大威德，观地大相令小小相令大，
欲令地动亦能震动令地动。”有风名鞞岚婆，此风常
吹俱动不息，风力上升有风下吹亦有傍动，是风平
等圆转相持。又《智度论》云：“地动有四种：一火，二龙，三
金翅鸟，四天、二十八宿等。”又诸罗汉诸天等亦能地
动。又《增一阿含经》云：“佛在舍卫城告诸比丘：‘有八因
缘而地大动，此地深六十八千由延，为水所持，水依
虚空，或复是时虚空风动而水亦动，水动地便大动，
是初动也；若比丘得神足，所欲自在，观地如掌，能使
地大动，是二动也；若复诸天有大神足，有大威力能
使地动，是三动也；若复菩萨在兜术天，欲降神下生，
是时地动’”，是四动也；“若菩萨自知在母胞中，地为大
动”，是五动也；“若菩萨知满十月当出母胎，地为大动”，
是六动也；“若菩萨出家于道场坐，降伏魔怨，终成等
觉，地为大动”，是七动也；“若未来于无馀涅槃界而般
涅槃，地为大动”，是八动也。依经，地动亦有多种：或有
地动，圣人出世；有山动，四果圣人出世；或有诸佛菩
萨出世，或动一世界多世界，亦有薄福众生，感得地
动损破，依正两报，具如经说